b'\n_START_ARTICLE_\nAl-Qunaytirah (by)\n_START_PARAGRAPH_\nAl-Qunaytirah (by) (ogs\xc3\xa5 Al Qunaytirah, Qunaitira eller Kuneitra; arabisk \xd8\xa7\xd9\x84\xd9\x82\xd9\x86\xd9\x8a\xd8\xb7\xd8\xb1\xd8\xa9, al-Qunay\xe1\xb9\xadrah) er en by i guvernementet Quneitra i den sydvestlige del af Syrien. Byen ligger i en h\xc3\xb8j dal i Golanh\xc3\xb8jderne 1.010 meter over havet. Quneitra blev grundlagt i den osmanniske tid som et stoppested p\xc3\xa5 karavaneruten til Damaskus og blev s\xc3\xa5 en garnisonsby med omkring 20.000 indbyggerer. Den l\xc3\xa5 strategisk n\xc3\xa6r v\xc3\xa5benhvilelinjen med Israel. Det arabiske navnet betyder "den lille bro"._NEWLINE_Den 10. juni 1967, sidste dag i seksdageskrigen, kom Quneitra under israelsk kontrol. Den blev en kort tid generobret af Syrien under Yom Kippur-krigen i 1973, men Israel tog kontrollen tilbage i en modoffensiv. Byen blev n\xc3\xa6sten helt \xc3\xb8delagt, f\xc3\xb8r israelerne trak sig tilbage i juni 1974. Den har siden ligget i den demilitariserede United Nations Disengagement Observer Force Zone mellem Syrien og Israel n\xc3\xa6r ved den de facto gr\xc3\xa6nsen mellem de to lande og er befolket af blot nogen f\xc3\xa5 familier. Syrien n\xc3\xa6gter at genopbygge byen og har aktivt g\xc3\xa5et imod nyindflytning i omr\xc3\xa5det._NEWLINE_Israel blev kraftig kritiseret af FN for \xc3\xb8del\xc3\xa6ggelsen af byen, mens Israel har kritiseret Syrien for ikke at have genopbygget Quneitra.\n_START_SECTION_\nTidlig historie\n_START_PARAGRAPH_\nDet omliggende omr\xc3\xa5de har v\xc3\xa6ret bosat i tusindvis af \xc3\xa5r. J\xc3\xa6gere og samlere skal have holdt til her, som nogen fund af flintredskaber i n\xc3\xa6rheden viser. En bos\xc3\xa6ttelse blev anlagt mindst s\xc3\xa5 tidlig som romersk og byzantinsk tid, og tjente som stoppested p\xc3\xa5 vejen fra Damaskus til det vestlige Pal\xc3\xa6stina. Apostlen Paulus siges at have v\xc3\xa6ret i omr\xc3\xa5det p\xc3\xa5 vej fra Jerusalem til Damaskus. Stedet, hvor hans omvendelse traditionelt skal have fundet sted, var den lille landsby Kokab nord\xc3\xb8st for Quneitra, p\xc3\xa5 vej til Damaskus._NEWLINE_I 1868 stod der i en rejseh\xc3\xa5ndbog, at stedet var en "ruineret landsby med omkring 80 til 100 huse" og at en stor khan stod blandt ruinerne._NEWLINE_Den moderne by voksede i sidste halvdel af 1800-tallet op omkring en gammel osmannisk karavanserai, som blev bygget med sten fra ruinerne af en \xc3\xa6ldgammel bous\xc3\xa6ttelse. Midt i 1880-\xc3\xa5rene var Quneitra hovedbyen og s\xc3\xa6de for guvernementet Jaul\xc3\xa2n. Schmacher skrev, at den "bestod af 260 bygninger, som er stort set solidt byggede med basaltsten og har 1.300 indbyggere, hovedsagelig tjerkessere"._NEWLINE_Under 1. verdenskrig slog det australske kavaleri osmanniske tyrkere der den 29. september 1918, f\xc3\xb8r de tog Damaskus . Quneitra var omstridt i flere slag under Syrien-Libanon-felttoget under 2. verdenskrig, som slaget ved Damaskus og slaget ved Kissou\xc3\xa9.\n_START_SECTION_\nMellem\xc3\xb8stenkonflikten\n_START_PARAGRAPH_\nDa de moderne stater Syrien og Israel fik selvst\xc3\xa6ndighed fra henholdsvis Frankrig og Storbritannien efter 2. verdenskrig, blev Quneitra en ny strategisk by, da den l\xc3\xa5 blot 24 km fra gr\xc3\xa6nsen. Den blev en blomstende markedsby med en milit\xc3\xa6r garnison og over 20.000 indbyggere, hovedsagelig arabere.\n_START_SECTION_\nSeksdageskrigen\n_START_PARAGRAPH_\nQuneitra var det syriske hovedkvarter for Golanh\xc3\xb8jderne. Da israelerne erobrede byen, skete det under kaotiske forhold den 10. juni 1967, den sidste dag af seksdageskrigen. Israelske styrker rykkede frem mod Quneitra fra nordvest, og syriske soldater tog stilling nord for byen under kraftig bombardement for at forsvare vejen til Damaskus. Klokken 8.45 om morgenen erkl\xc3\xa6rede syrisk radio fejlagtigt, at byen var faldet. Den syriske h\xc3\xa6r trak sig s\xc3\xa5 kaotisk tilbage langs vejen til Damaskus. Selv om den feijlagtige melding blev rettet to timer senere, udnyttede israelerne situationen, som opstod, og erobrede Quneitra. En panserbrigade under oberst Albert Mandler gik ind i Quneitra kl. 1430 og fandt byen tom men med meget milit\xc3\xa6rudstyr efterladt._NEWLINE_Det n\xc3\xa5edes enighed om v\xc3\xa5benhvile senere p\xc3\xa5 eftermiddagen, og Quneitra forblev under israelsk kontrol. I juni 1967 rapporterede magasinet Time: "Byen El Quneitra var en sp\xc3\xb8gelsesby, butikkerne var lukkede, de tomme gader var patruljerede af israelere, som s\xc3\xb8gte fra hus til hus efter v\xc3\xa5ben og ammunition. \xc3\x85sene gav genlyd efter eksplosionerne, da de israelske sapp\xc3\xb8rer systematisk \xc3\xb8delagde den lille Maginot-linje, som syrerne havde bombet kibbutzim fra p\xc3\xa5 den anden side af Genesarets\xc3\xb8en".\n_START_SECTION_\nIsraelsk okkupation\n_START_PARAGRAPH_\nDen tomme by forblev under Israel i n\xc3\xa6sten seks \xc3\xa5r. Israel og Syrien var i krigstilstand gennem denne periode (og er det endnu i dag - 2014). Byen fik en symbolsk v\xc3\xa6rdi og blev af syrerene set som "symbolet p\xc3\xa5 nederlaget for Syrien, et emblem af had mellem Syrien og Israel og et kors, som den syriske pr\xc3\xa6sident Hafez al-Assad m\xc3\xa5tte b\xc3\xa6re." Syrien bombede byen flere gange i begyndelsen af 1970-erne. I juni 1970 gik en pansret styrke til angreb, og i november 1972 annoncerede radioen i Damaskus, at syrisk artilleri igen havde bombet Quneitra.\n_START_SECTION_\nYom Kippur-krigen\n_START_PARAGRAPH_\nI de f\xc3\xb8rste dage af Yom Kippur-krigen i 1973 blev Quneitra en kort stund generobret af den syriske h\xc3\xa6r f\xc3\xb8r, at de blev drevet tilbage af et israelsk modangreb. Midt i oktober 1973 startede et israelsk modangreb. Syrerne havde samlet n\xc3\xa6sten 1.000 kampvogne langs en 100 km lang front. Med en massiv samling af stridsvogne hamrede israelerne l\xc3\xb8s p\xc3\xa5 de syriske styrker. Syrerene faldt f\xc3\xb8rst tilbage, men klarede at f\xc3\xa5 i stand et modangreb og presse sig ind igen i de okkuperede omr\xc3\xa5der. Hvem, som havde kontrollen over Quneitra, \xc3\xa6ndrede sig flere gange. Til sidst fik israelerne med pansrede styrker og st\xc3\xb8tte fra Phantom- og A-4 Skyhawk-jagerfly, som brugte napalm mod de syriske styrker, stoppet det syriske angreb og drevet araberne tilbage._NEWLINE_Israelerne havde kontrol over byen til tidlig i juni 1974, da den blev givet tilbage til syrisk civil kontrol efter, at der blev undertegnet en aftale den 31. maj 1974. Overgivelsen af Quneitra var kontroversiel, med israelske nybyggere, b\xc3\xa5de Likud og Mafdal som var imod det, og der blev oprettet en israelsk bos\xc3\xa6ttelse i udkanten for en kort periode. I f\xc3\xb8lge Michael Mandelbaum skulle i f\xc3\xb8lge aftalen byen v\xc3\xa6re blevet befolket p\xc3\xa5 ny for at demonstrere syrernes fredelige intentioner, ved at god opf\xc3\xb8rsel fra syrerene s\xc3\xa5 ville opfordre israelerne til at tr\xc3\xa6kke sig yderligere tilbage. Overdragelsen tr\xc3\xa5dte i kraft den 6. juni. Den 26. juni rejste den syriske pr\xc3\xa6sident Hafez al-Assad til Quneitra, hvor han bad om, at resten af Golan m\xc3\xa5tte blive overdraget til syrerne.\n_START_SECTION_\nDen syriske borgerkrig\n_START_PARAGRAPH_\nDen 13. november 2012, under den syriske borgerkrig, som begyndte i marts 2011, gav pr\xc3\xa6sident Bashar al-Assad en resolution, som oprettede en gren af Universitetet i Damaskus i Quneitra. Den 6. juni 2013 blev gr\xc3\xa6nseovergangen n\xc3\xa6r Quneitra angrebet af opr\xc3\xb8rsstyrker og en kort stund okkuperet. Regeringsstyrkerne form\xc3\xa5ede hurtigt at genvinde overgangen. En filippinsk fredsbevarer fra UNDOF blev skadet under kampene. P\xc3\xa5 grund af dette trak \xc3\x98strig sine fredsbevarende styrker tilbage fra FN-opdraget. Opr\xc3\xb8rererne gik ogs\xc3\xa5 til angreb p\xc3\xa5 en milit\xc3\xa6r kontrollstation i byen, og dagen efter blev flere syriske stillinger i Quneitra angrebne i et fors\xc3\xb8g p\xc3\xa5 at erobre byen.'